Οι μεταβολές της μυοκαρδιακής προστασίας (preconditioning) κατά την ισχαιμία και επαναιμάτωση του μυοκαρδίου
Authors: Φλέσσα Κωνσταντίνα 
Published: August 2021

Βραχείας διάρκειας ισχαιμικό επεισόδιο ακολουθούμενο από σύντομης διάρκειας επαναιμάτωση προστατεύει το ευάλωτο μυοκάρδιο έναντι της παρατεταμένης ισχαιμίας. Οι σκοποί της μελέτης ήσαν: α) Η εκτίμηση του προσφερόμενης προστασίας όταν σχετικά μεγάλης διάρκειας επαναιμάτωση παρεμβάλλεται μεταξύ της βραχείας και της παρατεταμένης ισχαιμίας, β) να ερευνήσουμε την επίδραση στην άσκηση προστασίας όταν κύκλος βραχείας ισχαιμίας και σχετικά μεγάλης διάρκειας επαναιμάτωση επαναλαμβάνονται (δις), και ακολούθως γ) να εκτιμήσουμε την επίδραση επιπρόσθετου κύκλου βραχείας ισχαιμίας αμέσως προ της παρατεταμένης. δ) Να ερευνήσουμε τον τρόπο με τον οποίο η προσφερόμενη σύντομη προστασία εκ της ισχαιμικής προετοιμασίας του μυοκαρδίου μειώνεται και τελικώς χάνεται και ε) την επίδραση δεύτερου κύκλου βραχείας ισχαιμίας αμέσως προ της παρατεταμένης αλλά με μεταβαλλόμενο διάστημα επαναιματώσεως από τον αρχικό κύκλο. Μελετήθηκαν 96 άρρενες κόνικλοι που διαιρέθηκαν σε 14 ομάδες, και πραγματοποιήθηκαν 3 σειρές πειραμάτων. Σε όλες τις σειρές πραγματοποιήθηκε 45λεπτη ισχαιμία ακολουθούμενη από 2ωρη επαναιμάτωση. Οι ακόλουθες παρεμβάσεις έγιναν προ της παρατεταμένης ισχαιμίας. Στην πρώτη σειρά: ομάδα Α: 5λεπτη ισχαιμία και 10λεπτη επαναιμάτωση, ομάδα Β: 5λεπτη ισχαιμία και 1 ώρα επαναιμάτωση, ομάδα Γ: 5λεπτη ισχαιμία και 1 ώρα επαναιμάτωση επαναλαμβανόμενα δις, ομάδα Δ: 5λεπτη ισχαιμία, 1 ώρα επαναιμάτωση επαναλαμβανόμενα δις και προσθήκη 5λεπτης ισχαιμίας 10λεπτης επαναιματώσεως προ της παρατεταμένης ισχαιμίας, ομάδα Ε: δεν πραγματοποιήθηκε ισχαιμική προετοιμασία, ομάδα ελέγχου. Στην δεύτερη σειρά οι ακόλουθες παρεμβάσεις έγιναν προ της παρατεταμένης 45λεπτης ισχαιμίας: ομάδα Ζ: 5λεπτη ισχαιμία επαναιμάτωση διάρκειας 60 λεπτών, ομάδα Η: 5λεπτη ισχαιμία επαναιμάτωση διάρκειας 65 λεπτών, ομάδα Θ: 5λεπτη ισχαιμία επαναιμάτωση διάρκειας 70 λεπτών, ομάδα I: 5λεπτη ισχαιμία επαναιμάτωση διάρκειας 75 λεπτών, ομάδα Κ: 5λεπτη ισχαιμία επαναιμάτωση διάρκειας 80 λεπτών· στην ομάδα Λ: δεν πραγματοποιήθηκε ισχαιμική προετοιμασία (ομάδα ελέγχου). Στην τρίτη σειρά πραγματοποιήθηκαν δύο κύκλοι 5λεπτης ισχαιμίας με ενδιάμεση επαναιμάτωση στην ομάδα Μ: 45 λεπτών, στην ομάδα Ν: 60 λεπτών, και στην ομάδα Ξ: 75 λεπτών· η παρατεταμένη ισχαιμία πραγματοποιήθηκε 10 λεπτά μετά την τελική βραχεία ισχαιμία. Οι ομάδες Ζ και I της δεύτερης σειράς αποτελούν ομάδες σύγκρισης και στην τρίτη σειρά. Στην πρώτη σειρά η σχέση % έμφραγμα/ισχαιμική ζώνη (% ΕΜ/ΙΣ) ήταν 23.1±4.1 στην ομάδα Α, 38.3±3.5 στην ομάδα Β, 58.4±4.9 στην ομάδα Γ, 10.4±3.1 στην ομάδα Δ, και 61.8±6.2 στην ομάδα Ε. Η ομάδα Γ δεν διαφέρει της ομάδος ελέγχου Ε και η ομάδα Δ έχει σημαντικά μικρότερη σχέση % ΕΜ/ΙΣ έναντι όλων των ομάδων, p< 0.0001 vs Γ, p< 0.001 vs Β, p< 0.05 vs A, p< 0.0001 vs Ε. Στην δεύτερη σειρά η σχέση % ΕΜ/ΙΣ ήταν 38.3±3.5 στην ομάδα Ζ, 46.0±7.8 στην ομάδα Η, 61.6±9.7 στην ομάδα Θ, 68.1±4.2 στην ομάδα I, 64.5±7.8 στην ομάδα Κ, και 61.0±7.7 στην ομάδα Λ. Η ομάδα Ζ έχει σημαντικά μικρότερη σχέση % ΕΜ/ΙΣ έναντι των ομάδων Θ, I, Κ και Λ (p< 0.05,αντίστοιχα). Στην τρίτη σειρά η σχέση % ΕΜ/ΙΣ ήταν 25.4±8.5 στην ομάδα Μ, 22.8±7.0 στην ομάδα Ν, 14.7±4.0 στην ομάδα Ξ, (p=NS). Η ομάδα I έχει σημαντικά μεγαλύτερη σχέση % ΕΜ/ΙΣ έναντι των ομάδων Μ, Ζ, και Ν (p< 0.01). Η ομάδα Ξ έχει σημαντικά μικρότερη σχέση % ΕΜ/ΙΣ έναντι της ομάδος Ζ (p<0.001) και της ομάδος I (p< 0.001). Η προστατευτική δράση της ισχαιμικής προετοιμασίας του μυοκαρδίου μειώνεται 60 λεπτά μετά την αρχική βραχεία ισχαιμία όμως παραμένει ενεργός σε αυτό το χρονικό διάστημα. Όταν ο κύκλος βραχείας ισχαιμίας και σχετικά μεγάλης διάρκειας επαναιματώσεως επαναλαμβάνονται η προστασία χάνεται, όμως είναι δυνατόν να επανεισάγουμε και να ενισχύσουμε την προστασία με την προσθήκη τρίτου κύκλου βραχείας ισχαιμίας σε μικρό χρόνο προ της παρατεταμένης. Η προστασία μετά έναν κύκλο βραχείας ισχαιμίας βαθμιαία μειώνεται και τελικώς χάνεται. Η προσθήκη δεύτερου κύκλου βραχείας ισχαιμίας προ της παρατεταμένης πάντοτε επαναφέρει την προστασία. Ο βαθμός αποκαταστάσεως αυτής εξαρτάται από το διάστημα επαναιματώσεως μεταξύ των δύο κύκλων. Όταν το μυοκάρδιο έχει απωλέσει την αρχική του προστασία και έχει καταστεί ευάλωτο, η προσθήκη δεύτερου κύκλου βραχείας ισχαιμίας όχι μόνον επαναφέρει αλλά και ενισχύει σημαντικά την προστασία.